Author: zsobolicova
Last saved by: Martinkovicova
Company: MDPT

Predkladacia správa

Ministerstvo dopravy, výstavby a regionálneho rozvoja Slovenskej republiky vypracovalo v spolupráci s Ministerstvom národného rozvoja Maďarska návrh „Dohody medzi vládou Slovenskej republiky a vládou Maďarska o výstavbe cestného mosta nad riekou Ipeľ a súvisiacich objektov na spoločnej štátnej hranici medzi obcami Pastovce  
a Vámosmikola“, ktorý predkladá na rokovanie vlády ako iniciatívny materiál.
	Medzirezortné pripomienkové konanie k návrhu dohody sa uskutočnilo 
vo februári 2010 (vtedy názov Maďarská republika). Maďarská strana na rokovaní v Bratislave v októbri 2010 avizovala potrebu zmien technických parametrov mosta. Tieto spresnila na rokovaní v Bratislave, ktoré sa uskutočnilo 22. júna 2011 (dĺžku a zaťažiteľnosť mostov). Doložka vybraných vplyvov s vyčíslením nákladov na realizáciu mostného objektu bola opätovne predložená na posúdenie kompetentným rezortom v januári 2012 a bola prepracovaná v súlade s pripomienkami Ministerstva financií Slovenskej republiky a Ministerstva pôdohospodárstva a rozvoja vidieka Slovenskej republiky.
	Účelom dohody je vytvoriť právny rámec pre výstavbu mosta a cestného spojenia medzi obcami Pastovce  a Vámosmikola a možnosť čerpania finančných prostriedkov z fondov Európskej únie. Ustanovenia dohody určujú miesto prepojenia mosta medzi hraničnými znakmi, profil riečneho kilometra a dĺžku mostného objektu, ako aj charakter priechodu, spôsob financovania, postup pri investorskej príprave a vlastníctvo vybudovaných mostných objektov. Predkladaná dohoda obsahuje aj ustanovenia týkajúce sa riešenia prípadných sporov medzi príslušnými orgánmi, platnosť dohody, ako aj spôsob jej vypovedania.
             Zmluvné strany sa v záujme obnovy cestného spojenia na úseku vyznačenom hraničnými znakmi III. 14/16S a III.14/17M  medzi obcami Pastovce a Vámosmikola dohodli 
na výstavbe 92,2 m dlhého spoločného cestného mosta nad riekou Ipeľ na 22+680 rkm rieky Ipeľ. V rámci druhej výzvy na prekladanie žiadostí o finančný príspevok v Programe cezhraničnej spolupráce Slovenská republika – Maďarská republika 2007 – 2013 zmluvné strany predložili v stanovenom termíne dňa 30. septembra 2009 žiadosť o finančný príspevok na realizáciu tohto cestného mosta. Spoločný monitorovací výbor programu schválil projekt 
na zasadnutí 26. – 27. apríla 2010.  V súčasnosti je projekt vo fáze získavania stavebného povolenia, ktoré je však podmienené podpisom tejto medzivládnej dohody. 95 % nákladov 
na výstavbu mosta bude hradených z Európskeho fondu regionálneho rozvoja a finančného príspevku zo štátneho rozpočtu oboch krajín v pomere 85:10. 5 % nákladov budú znášať realizátori projektu z vlastných zdrojov. V Slovenskej republike bude realizáciu mostného objektu financovať Nitriansky samosprávny kraj. Vyčíslenie nárokov na štátny rozpočet je uvedené v doložke vybraných vplyvov.
Podľa zákona č. 135/1961 Zb. o pozemných komunikáciách (cestného zákona) je vlastníkom miestnych komunikácií obec a vlastníkom ciest II. a III. triedy je samosprávny kraj. Plánovaný mostný objekt sa nachádza na miestnych komunikáciách v Nitrianskom  samosprávnom kraji, preto po podpísaní predkladanej dohody MDVRR SR uzatvorí zmluvu s Nitrianskym samosprávnym krajom o vykonávaní  tejto medzivládnej dohody.
	Uzavretie dohody nekladie zvýšené nároky na štátny rozpočet. Vykonávanie dohody nemá finančný vplyv na verejnú správu a nemá ekonomický, environmentálny vplyv ani vplyv na podnikateľské prostredie a informatizáciu spoločnosti, má pozitívny sociálny vplyv.  Dohoda je vládneho charakteru a nezakladá práva alebo povinnosti fyzických osôb ani právnických osôb.